Imtella' Awwissu 26, 2021 - Aġġornata 26 Ta' Awwissu, 2021 11:25am Rapport: Ruth Castillo Skont il-Wasteserv is-separazzjoni tal-iskart domestiku żiedet fir-ritmu u kulma' jmur il-Maltin qed jirriċiklaw aktar. Żdied kemm l-iskart riċiklabbli u l-ħġieġ, li ħafna minnu qed jiġi esportat; kif ukoll żdied il-ġbir tal-iskart organiku li minnu bdiet tiġi ġġenerata l-enerġija. Television Malta jinsab infurmat li bħalissa għaddejja ħidma biex il-karta u l-kartun jinqalgħu mill-borża l-griża jew il-ħadra u jibdew jinġabru għalihom, b'mod separat mill-bqija tal-iskart riċiklabbli l-ieħor. L-iskart tal-karta u l-kartun mhux se jibqa' jinġabar mal-ħadid u l-plastik. Iżda se jibda jinġabar f'kontenituri separat. Dan żvelah ma' Television Malta id-Deputat Kap tal-Operat tal-Wasterserv Daniel Tabone li f'intervista kkwota ċifri li juru kif is-separazzjoni tal-iskart fil-gżejjer Maltin żdiedet sostanzjalment. L-ammont ta' skart riċiklabbli miġbur is-sena li għaddiet fil-borża l-griża jew il-ħadra żdied b'ħamsin fil-mija meta mqabbel ma' tliet snin qabel. Fl-2020 il-Wasteserv irċeviet u pproċessat 30,000 tunnellata ta' skart riċiklabbli waqt li fl-2017 irċeviet 19,000 tunnellata. Is-Sur Tabone nnota li fl-istess perjodu kien hemm żieda sostanzjali wkoll fil-ġbir tal-ħġieġ. Dan żdied b'130%. Is-sena li għaddiet inġabru kważi 4,000 tunnellata. Fl-2017 kienu nġabru 1,500 tunnellata biss. Il-biċċa l-kbira tal-materjal riċiklabbli li qed tinġabar mid-dar qed tintbagħat f'faċilitajiet barra minn Malta biex jinħadem mill-ġdid fi prodotti ġodda. Pereżempju l-plastik qed jiġi proċessat f'tessut għall-ħwejjeġ. "Il-plastics u anke l-kartun li għamilna żmien kien qed jiġi esportat lejn il-Lvant Imbiegħed speċjalment iċ-Ċina u l-Indja, imma wkoll bħalissa qed ikollna wkoll esportazzjoni lejn l-Ewropa jiġifieri għax ovvjament qed ikun hemm titjib fil-kwalità allura qed jaċċettaw dak il-materjal biex jagħmlu prodott ġdid", qal Tabone. Wasteserv qed tikkalkula li l-ammont ta' skart riċiklabbli li din is-sena se tibgħat barra l-pajjiż se jiżdied b'25% fuq ħames snin ilu. Bil-għan li dan il-materjal ikun ta' kwalità ogħla, is-Sur Tabone qal li sar investiment ta' żewġ miljun ewro għal makkinarju bil-għan li l-iskart jibda jintgħażel b'mod awtomatiku. "Jiġifieri minflok nużaw lin-nies nibdew nużaw magni speċjalizzati u allura l-kwalità tal-materjal li qed joħroġ biex nibagħtuh għall-esportazzjoni jkun ta' prodott ħafna aħjar, allura nsibu swieq potenzjalment iktar fl-Ewropa biex nibagħtuh għar-riċiklaġġ", qal Tabone. Is-sena li għaddiet kien hemm ukoll żieda fl-ammont ta' skart organiku li nġabar – li iżda ma jintbagħatx barra imma minnu qed tiġi ġġenerata l-enerġija. Fl-2020 kienu ġġenerati 2.53GWh (Gigawatt hours) ta' elettriku mil-iskart organiku.